Падчас удзелу ў чарговым публічным вызнанні веры неакатэхуменамі Біскуп Пінскі Антоні Дзям’янка таксама выйшаў да алтара і падзяліўся сваім сведчаннем. Ён распавёў гомельскім вернікам аб сваім шляху: як цяжка, хаваючыся, было наведваць Касцёл у дзяцінстве падчас атэістычнага засілля, як ужо будучы ксяндзом служыў у войску. Яго адправілі ў будаўнічы батальён, дзе шмат было мусульманаў – выхадцаў з Сярэдняй Азіі, а таксама былых прадстаўнікоў крыміналу. Штораніцы малады ксёндз прачынаўся а палове пятай, за паўтары гадзіны да таго, як прачнуцца ўсе, каб цэлебраваць св. Імшу. Іншыя адразу прыкмецілі такія асаблівасці хлопца і пачалі распытваць пра яго веру. І святар публічна вызнаваў Хрыста. Не лёгка яму было і пасля вяртання з войска, ёсць сур’ёзныя заданні і падчас кіраўніцтва вялізнай дыяцэзіяй. Не ўсё атрымліваецца так, як хацелася б, і такім чынам Бог вядзе біскупа да пакоры, да ўзрастання ў веры.